


VZNESENÉ PRIPOMIENKY V RÁMCI PRIPOMIENKOVÉHO KONANIA
Návrh poslancov Národnej rady Slovenskej republiky Ľubice LAŠŠÁKOVEJ, Aleny NOVÁKOVEJ, Zdenky MAČICOVEJ a017643 Jozefa CECHA na vydanie zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov (tlač 1490)
LP/2026/516
Vysvetlivky k použitým skratkám v tabuľke:
O – obyčajná
Z – zásadná
Počet vznesených pripomienok, z toho zásadných: 	20/0
Počet vznesených hromadných pripomienok: 	0

Vznesené pripomienky
	Subjekt
	Typ
	Pripomienka

	GPSR
Generálna prokuratúra Slovenskej republiky
	O
	Všeobecne - O:
K vyššie uvedenému materiálu Generálna prokuratúra Slovenskej republiky neuplatňuje pripomienky.

	KOZSR
Konfederácia odborových zväzov Slovenskej republiky
	O
	Celému materiálu
K celému materiálu ako celok – zásadná pripomienka.
KOZ SR nesúhlasí so zmenami v zákone č. 595/2003 Z. z.  o dani z príjmov navrhovanými prostredníctvom poslaneckých návrhov zákonov. KOZ SR požaduje, aby takéto návrhy prechádzali štandardným legislatívnym spôsobom a vychádzali z návrhu príslušného ministerstva, v tomto prípade Ministerstva financií SR. KOZ SR dlhodobo požaduje systémové a hlavne reformné zmeny v celkovej filozofii daňového mixu. 

Odôvodnenie:
KOZ SR požaduje, aby zmeny v daňovej oblasti boli prerokovávané v štandardnom legislatívnom procese so zapojením sociálnych partnerov a sociálny dialóg nebol obchádzaný prostredníctvom poslaneckých návrhov zákonov, ku ktorým nie je možné reálne vzniesť a rozporovať pripomienky.
KOZ SR niekoľko rokov žiada komplexnú reformu daňového systému, pričom aj navrhuje jeho konkrétne nevyhnutné zmeny. Predloženú úpravu považujeme za nesystémovú a diskriminačnú, navyše s dôsledkami na hospodárenie verejnej správy, najmä samospráv, čo značne ovplyvňuje pracovné podmienky ich zamestnancov a v súčasnosti prebiehajúce kolektívne vyjednávanie.
KOZ SR je ďalej presvedčená, že zásahy do daňového systému s cieľom riešenia nepriaznivého demografického vplyvu nie sú efektívne, a vynaložené finančné prostriedky nenaplnia tieto ciele. Zároveň tak, ako je úprava navrhnutá, ju nepovažujeme ani za systémovú podporu viacdetných detí, keďže nezasahuje všetky takéto rodiny a nereflektuje všetky životné situácie.
Poslaneckým návrhom zákona sa od 1. januára 2027 zavádza 100 % nezdaniteľná časť základu dane z príjmov rodiča (primárne matky), ktorý má alebo mal v osobnej starostlivosti štyri alebo viac vlastných alebo osvojených maloletých. 
Podľa dôvodovej správy je cieľom zákona riešiť demografický vývoj a opatrenie má mať prínos pre udržateľnosť sociálneho a dôchodkového systému Slovenskej republiky. Zároveň, ale daňová úľava nijako nepodmieňuje budúce aktívne pôsobenie vychovaných detí na trhu práce. Rovnako nie je rozhodujúce dožitie sa dieťaťa produktívneho veku. Pokiaľ nastane tragická udalosť (ak dieťa umrelo po dovŕšení šesť mesiacov veku), tak rodina napriek tomu, že prestane spĺňať limit štyroch a viac detí, pomoc v podobe zvýhodnenia dostane. V protiklade iná rodina s možno aj nižšími čistými príjmami, ale len troma deťmi už nárok nemá. 
Napriek vyššie uvedenému (teda, že nie je potrebné spĺňať limit počtu detí, nie je rozhodujúca produktivita dospelého dieťaťa) je úľava poskytovaná po celý produktívny život rodiča. 
Predkladateľ argumentuje aj tým, že sa významne zvyšujú životné náklady rodiny v prípade viacerých detí, a teda cieľom návrhu zákona je zvýšiť čisté príjmy rodiča so štyrmi a viac deťmi, pričom sa zákon obmedzuje len na „podporu“ rodín v zákonnom definovanom prípade. Nepodporuje akéhokoľvek rodiča starajúceho sa o viac detí. Preferencia úpravy v prospech matky spôsobí aj to, že nezvýši čisté príjmy rodičov, ktorí majú v starostlivosti viac detí, ale matka detí z dôvodu starostlivosti o deti ešte nenastúpila do aktívneho pracovného života.
Návrhom zákona sa zvýhodňuje matka bez ohľadu na rodinný stav (napríklad budúci rozvod rodičov po odrastení detí), či mieru podieľania sa na výchove. Naopak otec samorodič, ak má v starostlivosti 4 deti od viac ako jednej matky, už nárok nemá. Rovnako je vylúčená z podpory rodina, ktorá vychováva síce viac detí, ale z dvoch rôznych vzťahov a nedôjde k vzájomnému osvojeniu detí.
Týchto niekoľko príkladov uvádzame na podporenie argumentu, že základné ciele zákona sa nenaplnia a nepomôžu práve tým rodinám, ktoré by pomoc najviac potrebovali. Za systémovú pomoc viacpočetným rodinám považujeme najmä dostupnosť starostlivosti o deti, vrátane sociálnej a zdravotnej starostlivosti. S dôrazom na znevýhodnené skupiny, rodiny s ťažko zdravotne postihnutým rodinným príslušníkom. Pomoc pri objektívnych zvýšených životných nákladoch má byť poskytovaná prostredníctvom štátnych sociálnych dávok a cieliť tam, kde je to nevyhnutné. Pokiaľ predkladatelia chcú systémovo riešiť podporu viacdetných rodín aj s cieľom zlepšenia demografie, opatrenia musia byť poskytované cez sociálne politiky štátu.
V neposlednom rade pripomíname, že slovenský daňový systém pozná daňový bonus na dieťa, ktorý zohľadňuje aj počet vychovávaných detí. Úpravy v daňovom bonuse by neprinášali ďalšie nové prvky do daňového systému, uplatňovali by sa za rovnakých podmienok na všetkých pracujúcich rodičov bez rozdielu a zvýšili by čisté príjmy rodín s nezaopatrenými deťmi.

	MHSR
Ministerstvo hospodárstva Slovenskej republiky
	O
	doložke vybraných vplyvov
Odporúčame  predkladateľovi predložiť aktuálnu verziu Doložky vybraných vplyvov v súlade s platnou Jednotnou metodikou na posudzovanie vybraných vplyvov.
Odôvodnenie: Predkladateľom predložená Doložka vybraných vplyvov nie je v súlade s aktuálne platnou Jednotnou metodikou na posudzovanie vybraných vplyvov účinnou od 1.10.2023. Aktuálne platné formuláre sprievodných dokumentov sú k dispozícii 
na webovom sídle: https://www.economy.gov.sk/podnikatelske-prostredie/jednotna-metodika/posudzovanie-vplyvov-pre predkladatelov/dokumenty?csrt=15428989065935973543

	MKSR
Ministerstvo kultúry Slovenskej republiky
	O
	Predkladacej správe
Odporúčame predkladaciu správu zosúladiť s čl. 32 Legislatívnych pravidiel vlády Slovenskej republiky.

Odôvodnenie: Predkladateľ pred predložením poslaneckého návrhu zákona do pripomienkového konania vypracuje stanovisko k poslaneckému návrhu zákona, ktoré je súčasťou predkladacej správy a prerokuje toto svoje stanovisko s podpredsedom vlády, ministerstvami a úradom vlády. 
Súčasťou stanoviska k poslaneckému návrhu zákona má byť aj návrh stanoviska vlády k poslaneckému návrhu zákona. 
Avšak v predkladacej správe, ktoré bolo predložené do pripomienkového konania absentuje stanovisko predkladateľa, ktoré malo byť predmetom prerokovania v pripomienkovom konaní  a rovnako absentuje v predkladacej správe aj návrh stanoviska vlády k poslaneckému návrhu zákona.

	MPSVRSR
Ministerstvo práce, sociálnych vecí a rodiny Slovenskej republiky
	O
	K predkladacej správe
Upozorňujeme, že v doložke vybraných vplyvov v bode A.2. Vplyvy sú označené negatívne vplyvy na rozpočet verejnej správy. V predloženom návrhu však nie je uvedené, 
akým spôsobom bude identifikovaný negatívny vplyv na rozpočet verejnej správy rozpočtovo zabezpečený.
Odôvodnenie: Predkladaný návrh predpokladá negatívne vplyvy na rozpočet verejnej správy 
a špecifikuje predpokladaný výpadok príjmov z dane príjmov fyzických osôb v rokoch 
2027 – 2030. Predkladaný návrh však neobsahuje informáciu o spôsobe rozpočtového krytia uvedeného výpadku príjmov ani vplyvu na dodržanie limitu verejných výdavkov podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších pravidiel.

	MZVEZ SR
Ministerstvo zahraničných vecí a európskych záležitostí Slovenskej republiky
	O
	Celému materiálu
Predložený poslanecký návrh zákona by mohol byť diskriminujúci vo vzťahu k otcom štyroch a viacerých detí, preto odporúčame predložený návrh zákona upraviť tak, aby sa daňové zvýhodnenie uplatňovalo vo vzťahu k obom rodičom štyroch a viacerých detí.

	NBÚ
Národný bezpečnostný úrad
	O
	Celému materiálu
Bez pripomienok.

	PMÚSR
Protimonopolný úrad Slovenskej republiky
	O
	k dôvodovej správe
„Obyčajná pripomienka k dôvodovej správe:

Žiadame predkladateľa o odstránenie rozporu medzi všeobecnou časťou dôvodovej správy a doložkou vybraných vplyvov vo vzťahu k posúdeniu vplyvov na podnikateľské prostredie, prípadne o ich zosúladenie.

Odôvodnenie:

Všeobecná časť dôvodovej správy výslovne uvádza „pozitívny vplyv na podnikateľské prostredie fyzických osôb“. Naopak, v predloženej doložke vybraných vplyvov predkladateľ označil vplyvy na podnikateľské prostredie ako „žiadne“.

Predložený materiál obsahuje priamo protichodné tvrdenia o povahe vplyvov na podnikateľské prostredie. Ak predkladateľ identifikoval pozitívne vplyvy na podnikateľské prostredie, je potrebné uvedené zosúladiť v doložke vybraných vplyvov ako aj vo všeobecnej časti dôvodovej správy. V prípade identifikovania pozitívnych vplyvov je taktiež potrebné postupovať v súlade s Jednotnou metodikou a vypracovať príslušnú analýzu vplyvov.“

	SK8
Samosprávne kraje Slovenska
	O
	Celému materiálu
Pripomienka (zásadná):
Samosprávne kraje nesúhlasia s celým navrhovaným znením legislatívnej úpravy.
Odôvodnenie
Navrhovaná právna úprava predstavuje ďalší významný zásah do fiškálnej autonómie samosprávnych krajov, keďže spôsobí trvalé zníženie ich príjmov z podielových daní. Výpadok príjmov samosprávnych krajov vo výške takmer 14 mil. eur v roku 2027 a ďalších 46 mil. eur v období rokov 2028-2030 bude mať negatívny dopad a ovplyvní schopnosť krajov financovať rastúce výdavky, odstraňovanie investičného dlhu a rozvoj v oblasti zabezpečenia regionálnej dopravy, školských zariadení, sociálnych služieb, správy, údržby a modernizácie ciest II. a III. triedy a ďalších originálnych kompetencii.
Samosprávne kraje už dlhodobo upozorňujú, že ich financovanie je napäté a akýkoľvek ďalší výpadok príjmov bez kompenzácie ohrozuje plnenie zákonných úloh. Návrh zároveň neobsahuje mechanizmus finančnej náhrady, čím je v rozpore so zásadou primeraného finančného zabezpečenia samospráv. Podobných zásahov už bolo v minulosti viac, v ostatnom období napríklad bola týmto spôsobom (bez akejkoľvek kompenzácie) rozšírená asignácia dane v prospech rodičov daňovníkov (2%+2%).  Taktiež bola bez plného finančného krytia reformou financovania sociálnych služieb na samosprávne kraje z miest a obcí prenesená povinnosť financovať zariadenia pre seniorov a zariadenia opatrovateľskej služby neverejných poskytovateľov, ktorá dodatočne  zaťaží  rozpočty samosprávnych krajov vo výške 37 mil. eur ročne. Uvedené výdavky obmedzujú možnosti samosprávnych krajov financovať vlastné organizácie, zabezpečovať výkon svojich kompetencií a realizovať ďalšie rozvojové priority. 
Samosprávne kraje súhlasia s myšlienkou finančnej pomoci pre matky so štyrmi a viac deťmi, ale vláda by nemala financovať sociálnu politiku z rozpočtov samospráv. Z uvedených dôvodov žiadame, aby bol návrh prepracovaný tak, aby nezasahoval do príjmov samosprávnych krajov alebo, aby bol doplnený o plnohodnotný kompenzačný mechanizmus v prospech samosprávnych krajov.

ZÁSADNÁ PRIPOMIENKA

	TTSK
Trnavský samosprávny kraj
	O
	Celému materiálu
Zásadná pripomienka (pri zadávaní pripomienky nebolo možné označiť pripomienku ako zásadnú, nakoľko v čase zadávania pripomienky táto funkcionalita nefungovala):

Trnavský samosprávny kraj nesúhlasí s celým navrhovaným znením legislatívnej úpravy.

Odôvodnenie
Navrhovaná právna úprava predstavuje ďalší významný zásah do fiškálnej autonómie samosprávnych krajov, keďže spôsobí trvalé zníženie ich príjmov z podielových daní. Výpadok príjmov samosprávnych krajov vo výške takmer 14 mil. eur v roku 2027 a ďalších 46 mil. eur v období rokov 2028-2030 bude mať negatívny dopad a ovplyvní schopnosť krajov financovať rastúce výdavky, odstraňovanie investičného dlhu a rozvoj v oblasti zabezpečenia regionálnej dopravy, školských zariadení, sociálnych služieb, správy, údržby a modernizácie ciest II. a III. triedy a ďalších originálnych kompetencii.
Samosprávne kraje už dlhodobo upozorňujú, že ich financovanie je napäté a akýkoľvek ďalší výpadok príjmov bez kompenzácie ohrozuje plnenie zákonných úloh. Návrh zároveň neobsahuje mechanizmus finančnej náhrady, čím je v rozpore so zásadou primeraného finančného zabezpečenia samospráv. Podobných zásahov už bolo v minulosti viac, v ostatnom období napríklad bola týmto spôsobom (bez akejkoľvek kompenzácie) rozšírená asignácia dane v prospech rodičov daňovníkov (2%+2%).  Taktiež bola bez plného finančného krytia reformou financovania sociálnych služieb na samosprávne kraje z miest a obcí prenesená povinnosť financovať zariadenia pre seniorov a zariadenia opatrovateľskej služby neverejných poskytovateľov, ktorá dodatočne  zaťaží  rozpočty samosprávnych krajov vo výške 37 mil. eur ročne. Uvedené výdavky obmedzujú možnosti samosprávnych krajov financovať vlastné organizácie, zabezpečovať výkon svojich kompetencií a realizovať ďalšie rozvojové priority. 
Samosprávne kraje súhlasia s myšlienkou finančnej pomoci pre matky so štyrmi a viac deťmi, ale vláda by nemala financovať sociálnu politiku z rozpočtov samospráv. Z uvedených dôvodov žiadame, aby bol návrh prepracovaný tak, aby nezasahoval do príjmov samosprávnych krajov alebo, aby bol doplnený o plnohodnotný kompenzačný mechanizmus v prospech samosprávnych krajov.

	ZMOS
Združenie miest a obcí Slovenska
	O
	Celému materiálu
Zásadná pripomienka k materiálu ako celku, osobitne k čl. I bodu 2 (§ 11 ods. 13 až 15)

ZMOS nesúhlasí s predloženým návrhom novely zákona, ktorý predstavuje ďalší nesystémový zásah do už nestabilného systému financovania miest a obcí prostredníctvom podielu na výnose dane z príjmov fyzických osôb. Navrhované opatrenie znižuje príjmy samospráv bez zodpovedajúceho zníženia ich zákonných povinností a výdavkov na zabezpečovanie verejných služieb.

Žiadame návrh prepracovať tak, aby bolo opatrenie v plnom rozsahu financované z iných zdrojov štátneho rozpočtu, bez negatívneho vplyvu na príjmy a rozpočty miest a obcí. Ak má byť opatrenie prijaté, požadujeme súčasne legislatívne zakotviť nárokovateľnú, plnú a predvídateľnú kompenzáciu výpadku príjmov v každom rozpočtovom roku, v ktorom sa prejavia jeho dôsledky.

Odôvodnenie:
ZMOS podporuje prorodinnú politiku a pomoc viacdetným rodinám. Jej financovanie však musí byť zabezpečené zo zdrojov štátu bez prenášania nákladov na samosprávy. Podielová daň je základným zdrojom financovania ich samosprávnych pôsobností. Opakované zásahy do jej výnosu oslabujú stabilitu tohto systému, znižujú predvídateľnosť príjmov a sťažujú zostavovanie a plnenie rozpočtov miest a obcí.
Navrhované dlhodobé daňové zvýhodnenie rodičov alebo osvojiteľov, ktorí mali v starostlivosti štyri alebo viac detí, vytvára rozpočtové dôsledky aj po skončení obdobia ich výchovy. Nejde preto o jednorazový výpadok, ale o dlhodobé zníženie príjmov, z ktorých samosprávy zabezpečujú služby obyvateľom a rozvoj územia.

	ÚJDSR
Úrad jadrového dozoru Slovenskej republiky
	O
	obalu
Vymazať číslo medzi priezviskami v názve návrhu zákona.

Odôvodnenie: legislatívno-technická pripomienka.

	ÚJDSR
Úrad jadrového dozoru Slovenskej republiky
	O
	obalu
Zjednotiť reálny obsah s obsahom materiálu uvedeným na obale.

Odôvodnenie: legislatívno-technická pripomienka.

	ÚJDSR
Úrad jadrového dozoru Slovenskej republiky
	O
	predkladacej správe
Citovať správne názov zákona č. 595/2003 Z. z. uvedený na konci prvého odseku.

Odôvodnenie: legislatívno-technická pripomienka.

	ÚJDSR
Úrad jadrového dozoru Slovenskej republiky
	O
	Čl. I
Na strane 3 v poznámke pod čiarou citovať správne názov zákona č. 36/2005 Z. z.

Odôvodnenie: legislatívno-technická pripomienka.

	ÚJDSR
Úrad jadrového dozoru Slovenskej republiky
	O
	Čl. I bod 6
ÚJD SR odporúča predkladateľovi upraviť na strane 3 čl. I bod 6. nasledovne: 
„V § 38 ods. 4 sa za slová „6 a 8“ vkladá slovo „13“.

Odôvodnenie: legislatívno-technická pripomienka.

	ÚJDSR
Úrad jadrového dozoru Slovenskej republiky
	O
	Čl. I bod 7
Na strane 3 v čl. I v bode 7. na konci vložiť čiarku za slová „a 15“.

Odôvodnenie: legislatívno-technická pripomienka.

	ÚMS
Únia miest Slovenska
	O
	K materiálu ako celku
Znenie pripomienky:
Únia miest Slovenska zásadne nesúhlasí s návrhom novely zákona a žiada o jeho stiahnutie z legislatívneho procesu.
Odôvodnenie:
Zavedenie 100 % nezdaniteľnej časti základu dane z príjmov zo závislej činnosti a z príjmov z podnikania a inej samostatnej zárobkovej činnosti primárne pre matky, ktoré majú v osobnej starostlivosti štyri alebo viac detí je nesystémovým krokom s mimoriadne negatívnym dopadom na rozpočty miest a obcí. Návrh zákona predstavuje taký nástroj sociálnej politiky, ktorý bez akejkoľvek kompenzácie poškodzuje samosprávy.
Navyše existujú opodstatnené pochybnosti o tom, že návrh zákona cieli na pomoc skutočne najzraniteľnejším skupinám občanov - napr. pokiaľ sa matka 4 detí osobne a celodenne stará o zdravotne znevýhodnené deti a z tohto dôvodu nemôže pracovať, novelou sa jej podpora neposkytne.
Túto pripomienku považujeme za zásadnú.

	ÚPVSR
Úrad priemyselného vlastníctva Slovenskej republiky
	O
	Celému materiálu
Bez pripomienok.

	ÚVO
Úrad pre verejné obstarávanie
	O
	Celému materiálu
Bez pripomienok.

	MIRRI SR
Ministerstvo investícií, regionálneho rozvoja a informatizácie Slovenskej republiky
	
	Odoslané bez pripomienok

	MOSR
Ministerstvo obrany Slovenskej republiky
	
	Odoslané bez pripomienok

	MPRVSR
Ministerstvo pôdohospodárstva a rozvoja vidieka Slovenskej republiky
	
	Odoslané bez pripomienok

	MSSR
Ministerstvo spravodlivosti Slovenskej republiky
	
	Odoslané bez pripomienok

	MVSR
Ministerstvo vnútra Slovenskej republiky
	
	Odoslané bez pripomienok

	MZSR
Ministerstvo zdravotníctva Slovenskej republiky
	
	Odoslané bez pripomienok

	MŠVVaMSR
Ministerstvo školstva,výskumu,vývoja a mládeže Slovenskej republiky
	
	Odoslané bez pripomienok

	MŽPSR
Ministerstvo životného prostredia Slovenskej republiky
	
	Odoslané bez pripomienok

	UPVSR POaZE
Úrad podpredsedu vlády Slovenskej republiky pre Plán obnovy a znalostnú ekonomiku
	
	Odoslané bez pripomienok



Vznesené hromadné pripomienky
	Subjekt
	Podporo-
vatelia
	Pripomienka

	K materiálu neboli pridané hromadné pripomienky.

